**Jani Honkavaara** (s. 2. helmikuuta 1976 Seinäjoki) on suomalainen jalkapallovalmentaja ja entinen jalkapalloilija. Hän on toiminut vuodesta 2023 alkaen Kuopion Palloseuran päävalmentajana.

Pelaajaura
----------

Honkavaara aloitti pelaajauransa kasvattajaseurassaan TP-Seinäjoessa (ennen Törnävän Pallo-55). Pelatessaan joukkueessa hän esiintyi Suomen korkeimmalla sarjatasolla, Veikkausliigassa, yhteensä kymmenen kertaa. Myöhemmin urallaan hänet tunnettiin lähinnä vuosaarelaisen FC Viikinkien pelaajana.

Valmennusura
------------

Jalkapallouransa lopetettuaan Honkavaara nimettiin FC Viikinkien valmennusryhmään. Hän toimi seuran valmentajana ensin reservijoukkueessa ja sitten edustusjoukkueessa aina kauden 2009 loppuun saakka. Syksyllä 2009 hänet valittiin HIFK:n päävalmentajaksi, jossa hän valmensi joukkueen menestyksekkäästi Ykköseen kauden 2010 päätteeksi. Hän erosi kuitenkin tehtävästä kauden 2011 jälkeen, valmennettuaan joukkueen yhdeksänneksi niin, että se säilytti sarjapaikkansa. Menestyksekkään HIFK-jaksonsa jälkeen hänet valittiin oulunkyläläisen Gnistanin päävalmentajaksi. Hyvästä menestyksestä huolimatta hän jätti pestinsä perhesyihin vedoten. Pian tämän jälkeen hänet valittiin uudestaan HIFK:n päävalmentajan rooliin. HIFK oli kauden 2012 päätteeksi pudonnut Juha Moilasen johdolla takaisin Kakkoseen. Heti seuraavalla kaudella HIFK nousi kuitenkin Kakkosen itälohkosta Honkavaaran valmentamana takaisin Ykköseen.

Kaudella 2014 Honkavaara luotsasi HIFK:n Ykkösen mestaruuteen. Helsinkiläisten nousu Veikkausliigaan yli 40 vuoden tauon jälkeen varmistui viimeisellä kierroksella HIFK:n kaadettua FC Jazzin ja sarjan kärjessä olleen FC KooTeePeen jäätyä tasapeliin JIPPOn vieraana.  Kaudella 2015 HIFK sijoittui Honkavaaran alaisuudessa seitsemänneksi ja säilytti sarjapaikkansa. Kausi 2016 sujui HIFK:lta mollivoittoisemmin. Huhtikuun jälkeen HIFK saavutti vain yhden voiton ja vajosi Veikkausliigan toiseksi viimeiseksi. Lopulta seurajohto päätyi heinäkuun lopussa 2016 erottamaan Honkavaaran päävalmentajan tehtävistä.

Lokakuussa 2016 Honkavaara teki 1+1-vuotisen sopimuksen Kuopion Palloseuran kanssa. Hän valmensi KuPSissa lopulta vuoden 2019 loppuun saakka, jättäen seuran syksyllä 2019 voitetun Suomen-mestaruuden jälkeen.

Menestyksekkäiden KuPS-vuosien jälkeen hän siirtyi valmentamaan Veikkausliigassa pelaavaa Seinäjoen Jalkapallokerhoa, jota hän valmensi kaudet 2020-2021. 

Vuoden 2022 alussa hän aloitti Suomen Palloliiton huippu- ja nuorisovaihteen asiantuntijana.

Vuonna 2023 Honkavaara palasi takaisin päävalmentajaksi Kuopion Palloseuraan.

Saavutukset
-----------

* Suomen mestaruus: 2019
* Ykkönen: 2014
* Kakkonen: 2010 (A-lohko), 2013 (itälohko)

Lähteet
-------

1. ↑
2. ↑
3. ↑
4. ↑  Uskomaton nousutaistelu - HIFK nousi Veikkausliigaan! (Arkistoitu – Internet Archive)
5. ↑  HIFK antoi potkut päävalmentajalleen (Arkistoitu – Internet Archive)
6. ↑  Jani Honkavaara KuPS:n uusi päävalmentaja
7. ↑  Knuuttila, Mikko: KuPSin mestaruusvalmentaja vaihtaa työnantajaa kauden jälkeen – vahvisti uuden osoitteensa Ruutu+:n haastattelussa *Ilta-Sanomat*.  19.10.2019. Viitattu 19.10.2019.
8. ↑  Tuominen, Mico: Yllättävä uutinen: Veikkausliigan mestariluotsi siirtyy Palloliiton tehtäviin *Suomifutis*.  26.11.2021. Viitattu 25.11.2022.

  


|  |  |  |
| --- | --- | --- |
| Edeltäjä:**Marko Rajamäki** | **Kuopion Palloseuran päävalmentaja**2017–2019 | Seuraaja:**Arne Erlandsen** |